Papersnake/gushiwen huggingface dataset:
绵州魏成县驿有罗江东诗云芳草有情皆碍马好
陆游（宋代）

老夫乘兴忽西游，远跨秦吴万里秋。
尊酒登临遍山寺，歌辞散落满江楼。
孤城木叶萧萧下，古驿滩声虢虢流。
未许诗人夸此地，茂林修竹忆吾州。
道傍见牛舐犊有感
程洵（宋代）

人物本来同一原，于何却作两般看。祇应气质生时异，差别从兹有万端。
如梦令·窗外燕娇莺妒
赵崇嶓（宋代）

窗外燕娇莺妒。窗下梦魂无据。梦好却频惊，不到彩云深处。无绪。无绪。红重一帘花雨。
偈颂十三首
释智遇（宋代）

十万里水云踪迹，七百年西竺陈人。
眼睛乌律卒，面子黑鳞皴。
传衣付法，惹起埃尘。
如今红紫乱朱纷然而出，岂止乎少林五叶一花之春。
斯临远讳，荐此溪苹，
万古千秋累子孙。
和佛印
彭汝砺（宋代）

供佛堂中香积饭，度人门外白牛车。参禅长老或雪涕，说法虚空时雨花。

灵鹫御风朝海渎，飞翚撒水抗烟霞。老师住处即安乐，祇恐卧龙生叹嗟。
答符子
严嵩（明代）

新题十幅寄钤冈，白雁西飞云路长。因忆对床孤烛夜，一帘松月照山堂。
赠星学叶冰壶
何梦桂（宋代）

祝融掷火驱六龙，火轮吐焰烧长空。
彤云挂树凝翠歇，九根灼烂红炉中。
黑菟喘啸风不起，紫蛟嗔卧潜幽宫。
燕然山高倚绝壁，下有凌阴厚千尺。
阿谁琢雪开琼花，貯向玉壶寒照骨。
层冰底下浴蚕虫，口吐趼丝成五色。
冰姿入火热不焦，那识人间烁金石。
苍生病暍死道途，左拥右扇唤不甦。
原化冰蚕作冰趼，上天下地成冰壶。
天柱峰
范成大（宋代）

衡玉紫盖连延处，一峰巉绝擎玉宇。
汉家惮远不能到，寓祭灊玉作天柱。
我今卧游长揜关，却寓此石充灊玉。
形摹三尺气万仞，世间培塿何由攀？
南州玉骨服清淑，乳孽砂床未超俗。
神奇都赋小峥嵘，雷雨飞来伴幽独。
哦诗月明清夜阑，坐看高影横屋玉。
摩霄拂云政如此，吾言实夸谁敢删!
瑞鹤仙（离筵代意）
洪茶（宋代）

听梅花吹动，凉作(夜)何其，明星有烂。相看泪如霰。问而今去也，何时会面。匆匆聚散。恐便作、秋鸿社燕。最伤情、夜来枕上，断云雾(零)雨何限。
因念。人生万事，回首悲凉，都成梦幻。芳心缱绻。空惆怅，巫阳馆。况船头一转，三千馀里，隐隐高城不见。恨无情、春水连天，片帆似箭。
游大龙湫观瀑亭遇小雨成咏
李光（宋代）

十里苍崖转碧空，出山云雨细濛濛。只因便是龙湫瀑，溅沫飞流逐晚风。
钱氏故园
黄文雷（宋代）

几年闻此好名围，平地黔巫翠扫天。
萧岸半摧林影暗，乱萤閒自点湖烟。
客来得邻人携酒共饮
董嗣杲（宋代）

我无肤寸能，强颜榷茶课。
若是玉川子，见之生馋唾。
客来无可款，谈空面壁坐。
雷声绕枯肠，啜茶宁忍饿。
邻翁好奇甚，携酒为我过。
醉我我客共，随觉诗胆大。
云烟灿盈幅，意远不可和。
客去忘羁愁，寒灯照高卧。
题薛公肃问梅图
李石（宋代）

湖风吹衣筇九节，瘦如梅花骨欲折。
诗魂别后谁与招，独立西湖树边月。
周文帝
王十朋（宋代）

传檄东征贺六浑，亲迎天子入长安。剩栽沙苑千株柳，长使齐军破胆寒。
同毕牧生萧湘隐游万松庵
陈子升（明代）

城喧时得避，松为响飕飕。复与行吟接，因令旅思留。

维新香火故，结夏石堂秋。看展华严礼，殊无一字酬。
新筍成竹
宋祁（宋代）

雨町犀株突，阳皋锦槊攒。
穷均轩世律，皮解汉廷冠。
冉冉生能直，萧萧意自寒。
翠云舒作叶，碧血染为竿。
梢弱烟方定，筠浮粉未乾。
抛阴照流水，迸节犯朱栏。
会待翔鹓集，非缘戏马残。
林间谁共赏，坐想七贤欢。
与修漏头陀 其一
释慧空（宋代）

上头一窍最淆讹，多少郇公不奈何。每见诸方多指注，谁知笑杀此头陀。
中秋月下怀西山亭示周都曹
周紫芝（宋代）

顽云拨尽玉团栾，飞出青天白玉盘。月似不关常夜白，风应先作九秋寒。

兴来有意携双屐，梦去还思把钓竿。遥想风流三语掾，不知谁共倚栏干。
次元汝功韵赠王恭之
郭印（宋代）

四海车书未混同，忧怀都付酒杯中。
云雷自昔开屯难，天地于杯合泰通。
浊酒寒灯招旧友，清江小艇忆诗翁。
人生会面真难得，莫遣行装犯晓风。
句 其一
谢举廉（宋代）

万里一时开骥足，百年今始破天荒。
归宗山籁一百四首 其二十八
释函是（明代）

目前生意满，到处野情疏。藤挂偷梨鼠，苔沉入涧鱼。

农夫忙播种，稚子懒观书。旷大劫来事，悠然见太初。
四十二叔祖母刘氏太孺人挽词
杨万里（宋代）

夫人自七十，有母尚期颐。
不遣千山讣，犹应一病迟。
孝留天下口，身立女中师。
到得君羹美，翻令颖谷悲。
山中书事
释道潜（宋代）

身世从来薄所营，晚归丘壑更忘情。随眠烦恼何曾有，无树菩忘本不生。

布袜青鞋供我老，月溪沙路恣经行。细炊云子斋厨饭，要配香芹碧涧羹。
追和李白秋浦歌十七首 其一
郭祥正（宋代）

碧水碧如淀，染成秋浦愁。长桥通驿道，危堞起朱楼。

荡桨谁家女，菱歌自风流。江心雪浪涌，知解渡江不。

却羡云中雁，低飞过北州。
春日同友人重游郑氏水亭
林文俊（明代）

江村花柳春犹浅，水郭亭台日正迟。幔卷暂教山翠入，尊开侧见竹光移。

朝簪未许真抛得，杯酒应拚与醉期。况是同游无俗侣，凭君更续旧题诗。
古意六首 其三
王绩（唐代）

宝龟尺二寸，由来宅深水。浮游五湖内，宛转三江里。

何不深复深，轻然至溱洧。溱洧源流狭，春秋不濡轨。

渔人递往还，网罟相萦藟。一朝失运会，刳肠血流死。

丰骨输庙堂，鲜腴籍笾簋。弃置谁怨尤，自我招此否。

馀灵寄明卜，复来钦所履。
建炎丞相成国吕忠穆公退老堂
江常（宋代）

玉室璿台奉宴居，醉吟风月在方壶。山川大抵因人胜，出处由地与道俱。

斟酌古今归奥学，扶持宗社属嘉谟。区区却笑陶元亮，祇把南山入画图。
题阳朔县舍
陶弼（宋代）

石壁高深绕县衙，不离床衽自烟霞。
民耕紫芋为朝食，僧煮黄精代晚茶。
瀑布声中窥案牍，女萝阴里劝桑麻。
欲知言偃弦歌化，水墨屏风数百家。
摄生吟
邵雍（宋代）

握固如婴儿，作气如壮士。
二者非自然，皆出不容易。
心为身之主，志者气之师。
沉珠于深渊，养自己天地。
家僮来持双井芽数饮之辄成诗以示同舍
黄庶（宋代）

我疑醇醲千古味，寂寞散在山茶枝。
双井名入天下耳，建溪春色无光辉。
吾乡茶友若敌国，粪土尺璧珍刀圭。
嗟予奔走车马迹，尘埃荆棘生喉颐。
煮云为腴不可见，青泉绿树应相嗤。
长须前日千里至，百芽包裹林岩姿。
开缄春风若满手，喜气收拾人恐知。
江南阳和夜欲试，小斋独与清风期。
石鼎泉甘火齐得，混沌不死元气肥。
诗书坐对为客主，一啜已见沆瀣醨。
通宵安稳睡物外，家梦欲遣不肯归。
不信试来与君饮，洗出正性还肝脾。
寒食 其一
吕本中（宋代）

三年羁旅逢寒食，万里江山隔故园。坟墓荒凉谁拜扫，东风吹泪湿黄昏。
寒夜怀友杂体二首
王勃（唐代）

北山烟雾始茫茫，南津霜月正苍苍。

秋深客思纷无已，复值征鸿中夜起。

复閤重楼向浦开，秋风明月度江来。

故人故情怀故宴，相望相思不相见。
好事近·分手柳花天
陈维崧（清代）

夏日，史蘧庵先生招饮，即用先生《喜余归自吴阊》过访原韵。

分手柳花天，雪向晴窗飘落。转眼葵肌初绣，又红欹栏角。
别来世事一番新，只吾徒犹昨。话到英雄失路，忽凉风索索。
次程斗山村居韵 其九
杨公远（宋代）

生来疏拙甚，怕与俗流同。颇识一丁字，宁牵两石弓。

夜敲筛柳月，晓对落花风。但得身无事，何消效送穷。
庐山道中憩东林寺询寺僧以远公旧事
郭之奇（明代）

四望苍屏尽渺然，松开忽见紫炉烟。怪来九叠祥光出，独向东林瑞像前。

竺影难留图里迹，素沙犹自雨中研。几回频就山僧问，谁忆当年论五篇。
渔家傲 澳门送秋，携谷儿登新园
陈洵（清代）

梦里关河凭讯雁。社余日日催归燕。迟节晚花犹喜健。

霜容倩。锦屏鸳枕新装遍。

把酒西风谁与劝。登临客恨逢多难。此度送秋情不浅。

秋去远。伤心行路休回面。
和徐渊子九日
开禧朝士（宋代）

呼儿为我整乌纱，不是无心学孟嘉。
要摘金英满头插，明朝还是过时花。
晒蚬
杨碧（明代）

长江俯清溪，粤乡多介族。车螯与蛤蜊，引类为尔属。

负甲小逾与，沙泥聊自足。南熏舞老稚，携罨日相逐。

野情超鲜腥，荡析适盈掬。芼以苏蒜盐，吻合香贮腹。

不樵堕涧松，登瓦事庭曝。未辄一饷间，破齿风味独。

披襟坐茅茨，拉侪注醽醁。昔卷龟壳如，何须举山肉。

倾海仍独醒，恨靡荐金屋。渴来烧月铛，馀馨漱寒玉。
和登会稽山
孙逖（唐代）

稽山碧湖上，势入东溟尽。烟景昼清明，九峰争隐嶙。

望中厌朱绂，俗内探玄牝。野老听鸣驺，山童拥行轸。

仙花寒未落，古蔓柔堪引。竹涧入山多，松崖向天近。

云从海天去，日就江村陨。能赋丘尝闻，和歌参不敏。

冥搜信冲漠，多士期标准。愿奉濯缨心，长谣反招隐。
汉郊祀歌二十首 其三 青阳
王世贞（明代）

青阳开荄，太皞司始。穷阴夕遁，农祥晨启。甲张气飞，仰希大布。

条风披盝，恍若寱寤。敢假羲仲，爰荐羊麦。二有熙熙，唯春之锡。
武昌江上送季父半青北归
刘溱（清代）

乍见各无语，相看泪满巾。须眉经岁改，骨肉异乡亲。

老大仍为客，艰难累此身。高堂有衰白，长日忆归人。
春日怀钱塘西湖
袁说友（宋代）

只今春色满皇州，料得西湖已纵游。
出郭竞联城下骑，循堤同上柳边舟。
恨无两翼从渠去，曾有诸公念我不。
到底长安风物外，远方何敢诧遨头。
浣溪沙（送别）
黎廷瑞（宋代）

一曲离愁浅黛嚬。云帆渺渺下烟津。山长水远客愁新。

柳絮低迷千里梦，桃花荡漾一江春。小楼疏雨可怜人。
杂述
林泳（宋代）

身无用处法当隐，诗要工时例是穷。
东海校书称钓客，香山学士作渔翁。
华亭吴江道中偶作十绝
朱长文（宋代）

吹散青云见好峰，家林祗在此山东。
寄声猿鹤休悲怨，蕙帐今宵遂不空。
扬州杂咏七首
晁补之（宋代）

舶商不入古盐沟，疏凿才争土一抔。
未说兴圩灌田事，且还歌吹旧扬州。
理发
吕南公（宋代）

我发日以少，我梳未尝频。过旬一理之，每理愁欠伸。

壮长足痒屑，奔驰更埃尘。搔爬不觉劳，垢结类组紃。

虽复强栉沐，惮如负千钧。钩牵就平直，流汗益苦辛。

当时结似拳，渐细效梅榛。悬知又十载，几许及变银。

万物有盛衰，吾何为喜嗔。借令但两鬓，岂害有冠巾。

人言发既凋，乃稍异痴民。题诗且自贺，渐系老成人。
和陶连雨独饮二首
苏轼（宋代）

阿堵不解醉，谁欤此颓然。
误入无功乡，掉臂嵇阮间。
饮中八仙人，与我俱得仙
渊明岂知道，醉语忽谈天。
偶见此物真，遂超天地先。
醉醒可还酒，此觉无所还。
清风洗徂暑，连雨催丰年。
床头伯雅君，此子可与言。
赞历代天师·第十六代讳应诏字治凤
白玉蟾（宋代）

一亩闲云独自耕，草庐寂寂诵黄庭。
又言辟谷归山后，月夜时闻铁笛声。
哭所知
李咸用（唐代）

朝作青云士，暮为玄夜人。风灯无定度，露薤亦逡巡。

乘马惊新冢，书帷摆旧尘。只应从此去，何处福生民。
望江南词咏鼓
伊用昌（唐代）

江南鼓，梭肚两头栾。钉著不知侵骨髓，

打来只是没心肝，空腹被人谩。
阴地关见入蕃公主石上手迹
雍陶（唐代）

汉家公主昔和蕃，石上今馀手迹存。

风雨几年侵不灭，分明纤指印苔痕。
濠州七绝 观鱼台
苏轼（宋代）

欲将同异较锱铢，肝胆犹能楚越如。
若信万殊归一理，子今知我我知鱼。
和刘过夏虫五咏 其二 萤
孙应时（宋代）

太阳不敢近，宵行聊自娱。过水乱繁星，随风散平芜。

车公晚差乐，几案不汝须。方谋买娉婷，斛贮明月珠。
题苍岭
陈公辅（宋代）

行到山危仆已痡，此身强健不须扶。回头指顾重冈险，得似人心险也无。
次赵惟直韵
李流谦（宋代）

山合失空旷，江奔成溯洄。
阳台鏁云雨，楚泽贮风雨。
白鸟背人去，青帘明眼来。
旧醅宁得厌，聊共客中杯。
早春
郑刚中（宋代）

雨过花梢些子湿，晓来窗下霎时寒。
江乡此际春犹靳，长是疏梅带雪看。
小窗即事
潘玙（宋代）

小窗秋色静，云影弄斜阳。
山带雨余翠，菊存霜后香。
诗情多冷澹，酒态强轩昂。
近得梅为友，相看风味长。
持诵维摩诘品作妙伽它赞四首 其三
皇甫濂（明代）

驰电非久炬，瞥火现青华。五通成达仙，道品登三车。

庵罗列宝树，恒河泛金沙。怖碍允都捐，是证生者涯。
初夏野兴
陆游（宋代）

得意烟霞不讳穷，一庵聊寄寂寥中。
山从树杪参差见，水过花寥曲折通。
闲倚胡床溯新月，时停团扇受微风。
元知梦境无真实，不待邯郸觉後空。
南湖有鸥成群里闾间云数十年未尝见也实尘中奇事因筑亭洲上榜曰鸥渚仍放言六绝 其五
张镃（宋代）

十五年前过扬子，尔辈出没波涛中。争知今日得共住，急唤酒来浇晚风。
次韵广州陈绎谏议和陈荐宋敏求二龙图二首
苏辙（宋代）

琳宫清净思悠哉，颇似山林未肯回。
五日趋朝真自适，一樽无肯得频开。
董狐执笔何时易，马援征蛮未遽来。
奔走安闲谁定是，都门携手一徘徊。
方太君生朝四首 其二
项安世（宋代）

月姊飞来二月天，万花香里十分圆。谁教婺女星知道，一夜搀先照画筵。
成武县作
王禹偁（宋代）

释褐来成武，初官且自强。
位卑松在涧，俸薄叶经霜。
雨菌生书案，饥禽啄印床。
犹惊写秋卷，槐砌落花黄。
读巷伯章
宋祁（宋代）

孤节区区是爱君，危言未达已危身。
豺牙虎爪銛于剑，不为诗人食谮人。
过干越宿熊氏澹园偕东采驾阁西玉国正二同年
黎廷瑞（宋代）

当年曲江燕，并醉西湖舟。
芳梦故依然，落花水空流。
今晨定何朝，联裾此夷犹。
暄风不惊波，小泊琵琶洲。
无人度新音，松声澹萧飕。
却回羽人观，复为瑶琴留。
俯仰信多感，逍遥且忘忧。
幸无商人船，唤起青衫愁。
次子第一百四十五
文天祥（宋代）

渥洼骐骥儿，众中见毛骨。
别来忽三岁，残害为异物。
自和
梅尧臣（宋代）

沉水香焚金博山，杜陵谁复与车还。
马寻绮陌知何曲，人在珠帘第几间。
法部乐声长满耳，上樽醇味易酡颜。
更贫更贱皆能乐，十二重门不上关。
鸿沟
许浑（唐代）

相持未定各为君，秦政山河此地分。

力尽乌江千载后，古沟芳草起寒云。
朱梅农以兰史书至，叠前韵寄兰史
丘逢甲（清代）

五岭苍凉霸气开，一书迢递海天来。秋风试马刘王埒，落日呼鹰赵尉台。

各抱古愁观世界，自携新史数人才。何时同纵登高目？笑指沧溟水一杯。
西园
宋祁（宋代）

日涉中园路，昌昌春意深。
鸟新无罢啭，云暖不常阴。
秀色平连野，芳姿细著林。
欢言挈斋酒，值兴即徐斟。
寄题喻叔奇国博郎中园亭二十六咏 其十七 花屿
杨万里（宋代）

桃李无言照水光，玻瓈盆底洗新妆。不须水上红云句，水上红云不解香。
次韵杜监簿
方岳（宋代）

杜曲无边风露秋，瓮头酒熟了无忧。
一诗连夜穿兵卫，略似齐城战火牛。
声声慢·忙郎痴＊
侯善渊（元代）

忙郎痴＊，不识人抬。狂图捏怪胡来。执戆无智，空恁乱觅胡猜。口急虚脾厮＊，斗无明、驰骋奇乖。强作坏，把他人障闭，自己沉埋。若悟天机指诀，叩玄关一击，宝洞门开。玉姹金婴出入，左右相偎。自然阴阳匹配，向空中、产个仙胎。真人显，越鳌宫日殿，恣意徘徊。
送赵仲宝永兴乾耀提举捉贼
梅尧臣（宋代）

知君少以勇，曾向萧关战。
横刀突虏围，夺马伤胡箭。
当时独免归，猛毅边人羡。
今来提汉卒，寇盗清秦县。
未足贺功名，功名它日见。
感遇九首 其五
释契嵩（宋代）

苍茫天地间，流光一何遽。曾闻太古人，未见曦轮驻。

才沈崦嵫云，还上浮桑树。山色愁里暝，天形梦中曙。

安知穆天子，龙马神为御。万里速乘风，又向瑶台去。

超遥侣神仙，此理当何故。不向尧年长，永使人间住。
九月十五夜北楼望太湖
胡宿（宋代）

云影消空阔，霜华拂杳冥。秋光不隐雁，夜色欲迷萤。

爽气横苍卞，凉波接洞庭。水仙当此夕，应化白龙形。
坐上和约斋
姜夔（宋代）

句入冰轮冷，愁因玉宇开。
可无如此客，犹恨不能杯。
好句长城立，寒鸦结陈来。
箜篌晨这手，拚却断肠回。
同舍刘子美将归唐作诗见贻次韵以送其行
周行己（宋代）

我学比棘猴，漫费三年刻。技成无所用，奔走虚南北。

儒生纷逐利，雅道日衰息。乃独资章甫，取售裸人国。

虽知自守重，岂若趋时得。念欲障狂澜，亮非一篑力。

吁嗟且置此，徒使气填臆。与子共师友，焉得久默默。

行行慎兹道，慰我日恻恻。
次韵范至能峡中见寄
张栻（宋代）

合绾丝纶对紫薇，却扪青壁听猿啼。
只应许国心金石，蜀道如天亦可梯。
题先春亭
吴芾（宋代）

洪钧转一气，万汇俱争妍。
我不与春竞，春胡推我先。
清寒徒自苦，幽独有谁怜。
且与江南客，共结诗酒缘。
春送赵文观送故合州座主神榇归洛
贯休（唐代）

喜继于悲锦水东，还乡仙骑却寻嵩。再烧良玉尧云动，

方报深恩绛帐空。远道灵輀春欲尽，乱山羸马恨无穷。

他年必立吾君侧，好把书绅答至公。
卜居二首
赵友直（宋代）

出郭虽超俗，尘嚣亦蕃骈。
以此感日蹙，拟耕牛山田。
溪湖相输感，扁舟恣洄沿。
似兹安乐径，允可置一椽。
匪自耽寥寂，与彼坟墓牵。
酬礼部崔员外备独永宁里弊居见寄来诗云图书…守山城
羊士谔（唐代）

守土亲巴俗，腰章□汉仪。春行乐职咏，秋感伴牢词。

旧里藏旧阁，闲门闭槿篱。遥惭退朝客，下马独相思。
谢冯济远惠端砚
李石（宋代）

学道本屡空，所积岂为贫。
我生无长物，有辄恐累身。
挟块公子伯，陶土帝者仁。
可惜水玉姿，下与瓦砾亲。
吾子泮林旧，文采含青春。
江湖挹余波，谓此席上珍。
方正自温润，玉德如其人。
潦倒竟何用，厚德山岳均。
愧非笔札才，不堪演丝纶。
三召已三逐，琬琰甘猥法抆拭置前列，
濯以天汉津。斯文傥未丧，
六经要铺陈。大易伏羲祖，
春秋丘明臣。琢磨三益友，
几案增日新。定非注虫鱼，
与世忆凤麟。
卢侍御小妓乞诗座上留赠
白居易（唐代）

郁金香汗裛歌巾，山石榴花染舞裙。好似文君还对酒，胜于神女不归云。

梦中那及觉时见，宋玉荆王应羡君。
面壁赞
释智愚（宋代）

嵌枯石老，黡瘦衣荒。死水垂钓，陆地乘航。当初好采见梁王。
菩萨蛮 其二 嬉春曲，拟飞卿体
钱斐仲（清代）

罗裙翠比新荷叶。春衫低约丁香结。双燕或先归。湘帘莫漫垂。

画绡携小扇。障日非遮面。怕到夕阳斜。暖烘双脸霞。
绍兴朝日十首 亚、终献用《文安》。
郊庙朝会歌辞（宋代）

礼罄沃盥，诚意肃将。包茅是缩，冀毕重觞。焕矣情文，既具醉止。

熙事备成，灵其有喜。
乡人或病予诗多道蜀中遨乐之盛适春日游镜湖共请赋山阴风物遂即杯酒间作四绝句却当持以誇西州故人也 其一
陆游（宋代）

嫩日轻云淡沲天，扑灯过后卖花前。便从水阁杭湖去，捲起朱帘上画船。
怀贤诗 王枢密
王禹称（宋代）

西枢经纬才，慷慨遇真主。文学中甲科，风云参霸府。

直躬在密勿，未始畏彊禦。凭案读古书，箕踞视太祖。

泽欲浸生民，化将还邃古。拆寺遇武宗，排佛如韩愈。

尽发群苾刍，使之艺禾黍。兵威遂强盛，人力不耗蠹。

世宗征淮甸，委任当留务。马前拜侯伯，阶下列椹斧。

叱咤气生风，将校汗如雨。手筑太平基，胼胝不辍杵。

具瞻人有望，衰运时不与。修短天难忱，歼夺民何怙。

恩深与小敛，抚椁甚悲沮。云亡复殄瘁，前哲非虚语。

世岂乏贤良，才难具文武。历象过羲和，文章敌燕许。

可能随众人，冥寞归尘土。子孙虽众多，必复事未睹。

谁铭迁客诗，高揭王公墓。
陈梅境恩科晚遇广而江帅幕留司索赋
陈杰（宋代）

昔年锄梅岭头月，今年看梅江路雪。
月还在江雪在岭，两处开花一般境。
道人两眼冰霜寒，道人一襟湖海宽。
梦回纸帐北窗晓，眼前肯作南枝看。
月夜雪天花一色，未怕孤山分破得。
入邑阻风 其二
释居简（宋代）

见时无事去还思，往往来参去不辞。弗是山林傲轩冕，澹台有请独无私。
真瑞堂前丹桂
范成大（宋代）

血色凡花太俗生，花工新意染秋英。
袍红太重鞓红浅，画不能摹句写成。
赋得雨后花
元稹（唐代）

红芳怜静色，深与雨相宜。馀滴下纤蕊，残珠堕细枝。

浣花江上思，啼粉镜中窥。念此低回久，风光幸一吹。
山居避难六首
陈著（宋代）

宦游二十载，时异即东还。
勇弃斗升给，本无分寸攀。
家贫空归巧，学废重时顽。
平世已无况，况巢松竹关。
莫相疑行
杜甫（唐代）

男儿生无所成头皓白，牙齿欲落真可惜。
忆献三赋蓬莱宫，自怪一日声烜赫。
集贤学士如堵墙，观我落笔中书堂。
往时文采动人主，此日饥寒趋路旁。
晚将末契托年少，当面输心背面笑。
寄谢悠悠世上儿，不争好恶莫相疑。
和钱忠
吴江老人（宋代）

向晚云晴无限好，船头又见乱堆蓑。却无尘世利名厌，尽是市朝兴废歌。

全宅合来居水泽，此身常得弄烟波。肥鱼美酒尤丰足，自是幽人不愿过。
涪州道中
陆游（宋代）

远客喜归路，清游逾昔闻。
雨添山翠重，舟压浪花分。
洛叟经名世，张侯勇冠军。
怀人不可觌，袖手对炉熏。
送游考功将漕夔门 其六
洪咨夔（宋代）

烧畬瀼外竹枝瘦，踏碛滩上桃花肥。绣衣故乡岂不好，为天下计毋庸归。
题渔隐图四首 其二 夏
文徵明（明代）

江头夏雨十尺强，晚波摇日空江凉。游鱼瀺灂乐深薮，不谓人间有渔笱。

笱得江鱼不税官，自食自渔终岁欢。输租转赋世途恶，渔家自得江湖乐。
送睦州丁郎中
张伯玉（宋代）

雨后桐江木叶稀，坐棠无事枕閒欹。
扁舟几忍严君钓，古壁多逢沈令诗。
夜静好当轮省宿，晓寒堪忆趁朝时。
山城寂寞郎官贵，想对秋风动所思。
怀子畏
文征明（明代）

曲栏风露夜醒然，彩月西流万树烟。
人语渐微孤笛起，玉郎何处拥婵娟？
翁承事挽词五首 其二
陈渊（宋代）

不将尧舜等瞿昙，简语宁同卖菜添。惆怅老成无复见，一时流俗正清谈。
尚阳堡即事口号二首 其二
季开生（清代）

五云长绕旧皇畿，万里孤臣寄翠微。极塞有山皆北向，重边无水不西归。

鸡鸣梦讶参朝晚，乌哺心伤进膳违。宁惜茕茕沙雁影，阳回未得入关飞。
句
高述（宋代）

谪仙此酹月，郎官亦流风。
赠刘仲圭占牌 其一
姚勉（宋代）

书衔莫羡一条冰，美职高官不足称。何事只存天爵贵，令名长与日俱升。
万历宫词六首
王毓德（明代）

画长鸾镜未安台，宫女无端絮絮催。
料得君王多夜宴，不愁行幸日中来。
六月十九夜玩月有怀钧儿京师铨儿泰西偕镕珊兄妹同作
郭筠（清代）

空庭凉意似新秋，露下晴皋湿翠畴。淡淡轻烟迷远岫，盈盈新月上帘钩。

不殊风景人千里，尚识离情遍九洲。独羡忘机垂钓客，烟蓑无语狎沙鸥。
咏新柳二首 其一
徐桂（明代）

掩映朱楼荫曲池，霏微芳树早含滋。枝枝水畔才舒眼，叶叶风前乍展眉。

未许漫天轻作絮，且教拂地有垂丝。征人远道那堪折，休共《梅花》笛里吹。
壶中日月与葛秋岩纳凉
董嗣杲（宋代）

身离匡庐紫翠重，壶中且寄水云踪。
故人远梦迷千里，浊酒高怀渺万钟。
台上苦吟无别事，枕前闻籁有孤松。
不知忧乐随时意，但虑荒芜钝笔锋。
念奴娇
岳珂（宋代）

天然灵种，遍尘寰、不许一枝分植。瀛海沈沈群玉宴，迥出八仙标格。珠幄留云，翠绡笼雪，浅露宫黄额。无双亭下，未容凡卉连璧。
犹是射虎归来，朱阑独倚，曾作东风客。素态自羞时态改，何必铅华倾国。舞影鸾孤，绕心蝶倦，占断春消息。月明十里，坐中还记曾识。
山中
翁卷（宋代）

山中凡事幸相宜，第一红尘免上衣。
寻药每同丹客去，拾薪多趁牧儿归。
鸣泉潄石寒蒲洁，宿雾蒸泥早蕨肥。
不奈邻峰学禅伴，时时来此叩岩扉。
日晚步过孙监丞
刘攽（宋代）

夕阳喧鸟雀，幽径入蓬蒿。于此兴不浅，行吟殊未劳。

市朝移俗态，麋鹿共吾曹。稍稍钟声暝，林梢白月高。
次韵刘左司前以著作郎主秘书省营缮事时落成
文天祥（宋代）

蓬壶日月四时春，金碧新来绚帝宸。
俎豆幸陪麟省隽，衣冠中帝虎符新。
诗馀和气生谈麈，坐久风光入醉茵。
多谢兰台旧盟主，好归群玉领儒珍。
立儿扶其母榇还乡作此以示四首 其二
苏葵（明代）

舟行三月本平流，送汝宁忘在道忧。寒暑要知衣厚薄，登临休为酒淹留。

慢藏莫恃行囊薄，宿泊须寻口岸优。幸有惠连堪倚仗，晨昏行止细筹谋。
奉和邢舍人寄望之愚溪朝阳岩 其二
邹浩（宋代）

我闻紫微公，润色迈东里。道阻未识面，驰心极云驶。

及此襄汉游，黄堂见名氏。乃知吏民上，屹若楚山峙。

不以外自殊，夙兴酬寄委。陶瓦焕穷阎，长堤矗江涘。

陋彼绳墨拘，畏首复畏尾。坐令焚溺馀，衣食就安址。

流泽配羊杜，如水注无底。念兹智略成，愚者岂同履。

胡为愚溪水，啸咏送寒晷。虚涵万象幽，清绝一尘滓。

想公溪上心，所得似夫子。岁律方峥嵘，抚事聊尔耳。

鼓枻得浮沉，观鱼谢竿饵。应怜柳司马，爱身异桐梓。
中台
张商英（宋代）

中台岌岌最堪观，四面林峰拥翠峦。万壑松声心地向，数条山色骨毛寒。

重重燕水东南阔，漠漠黄沙西北宽。总信文殊归向者，大家高步白云端。
偈 其二
释从悦（宋代）

常居物外度清时，牛上横将竹笛吹。一曲自幽山自绿，此情不与白云知。
金山七咏 其五 吞海亭
程敏政（明代）

江风号万壑，峰顶一登临。势欲吞沧海，游方惬壮心。
香严病中
马定国（金朝）

九州四海尽行路，万户千门非我家。金弹不徒惊燕雀，春雷终待起龙蛇。
西江月（太岁日作）
冯取洽（宋代）

老子齐头六十，新年第一今朝。放开怀抱不须焦。万事付之一笑。

烟柳效颦翠敛，露桃献笑红妖。已拚行乐到元宵。尚可追随年少。
宿日观东房诗
李质（唐代）

曾入桃溪路，仙源信少双。洞霞飘素练，藓壁画阴窗。

古木愁撑月，危峰欲堕江。自吟空向寂，谁共倒秋缸。
怀友人赵蹈中
周南（宋代）

虚想怜神怒，端颐护暑侵。
父兄宽众责，寝饭验初心。
夜气收肝膈，晨窗得笑吟。
生年推我长，蓺殖可能深。
桂殿秋二首 其二
龚自珍（清代）

惊觉后，月华浓。天风已度五更钟。此生欲问光明殿，知隔朱扃几万重。
长句赠云生即送其北归
成文昭（清代）

刘子富才何啬遇，性甘淡薄心平恕。兴勃勃然从我游，一载拘挛江上住。

二月三月春正好，行歌被酒寻野趣。高峰寺里澹公园，桃花李花开几树。

子规多事忽弄声，叫得刘郎要归去。断纨碎墨束巾箱，败毫剩稿缠无数。

蚕丝麦穗酒旗风，如油滑滑江村路。秃尾驴子踏落英，模糊山雨垂杨渡。

重来之约在秋暮，记得叮咛握手处。
五龙井祷雨
刘攽（宋代）

汤年不过此，丘祷亦何频。石井无多水，泥蟠讵有神。

舞雩声寂寞，剪爪事酸辛。万古为霖意，长嗟傅野人。
答潘文叔见寄予十月尝访文叔许来而犹未也
孙应时（宋代）

别离一何久，迢递阻音形。
重上君子堂，相见眼终青。
君颜尚冰玉，我鬓已星星。
借问十载间，风波两蓬萍。
岭剑各万埯，心目多所经。
归来且强健，怳然真梦醒。
可怜万修竹，清音玉珑玲。
萧条媚寒日，约略环翠屏。
相携复一笑，芝兰有余馨。
孤云自舒卷，野鹤来青冥。
平生阅群彦，十八九凋零。
吾徒亦何愿，毕景依林坰。
种秫令可酿，储粟常满瓶。
琴书奉娱玩，足以陶性灵。
千载伐木篇，此意神所听。
往来亦奚惮，江浦堪扬舲。
栖隐寺紫薇花二首 其一
陈造（宋代）

深红浅紫碎罗装，竹树阴中独自芳。已伴白莲羞远供，款陪黄菊荐陶觞。
楚宫词三首
曹勋（宋代）

庭下茸茸碧草齐，不知桃李竟芳菲。
自从侍妾承恩后，忘著迎春金缕衣。
偈颂一百零二首
释绍昙（宋代）

拽转十二时，不与诸尘对。
饱和罗饭，瘦策闲嬉。
三个成团，四个作队。
向云坳磵曲，采蕨蕈煎茶，
缕笋芹为脍。弥勒不知，
释迦不会。刚被春风透密机，
高林破晓莺吟碎。眼里闻声，
且居门外。
挽司马季若知郡
孙应时（宋代）

榘矱犹前辈，襟怀更古风。
子孙娱谢傅，宾客爱山公。
乔木千年思，晨星一瞬空。
彬彬看祠事，盛德世无穷。
句
杨颖士（宋代）

偿来轩冕何须问，分定功名不在忙。
蒙恩易镇豫章丐假还乡途中偶成十七首 其十二
吴芾（宋代）

游鱼跳水面，幽鸟啭山腰。各随飞潜性，人犹恋市朝。
次周尚书八首
许月卿（宋代）

平原平等视青州，不佛不仙仍不侯。
满树丝萝天富贵，半窗水不月风流。
皆云临济具双眼，且放东坡出一头。
劈画尚能千百岁，须臾一笑跨商周。
叙旧感怀呈提刑毅父并再和六首
晁补之（宋代）

须弥纳芥事堪惊，千岁聊堪一日评。
世上相逢俱梦寐，古来何处是功名。
簿书听我依俙了，云水陪君浩荡行。
便与此山同不朽，不应惆怅复牵情。
呈潘潭州十首
赵蕃（宋代）

满城游女竞纷纷，柳岸桃蹊昼复曛。
不道贫家有机杼，夜窗灯火尚加勤。
诗一首
释印肃（宋代）

普庵见一个虾蟆，度日常吞鳖鼻蛇。
独立卓然真可畏，身和云月粲星花。
太公一见便收钓，谢三得意号玄沙。
几多独兽无藏隐，不断声孤问水涯。
冬夜对书卷有感
陆游（宋代）

人生如梦终当觉，世事非天孰可凭？万卷虽多当具眼，一言惟恕可铭膺。
所闻要足敌忧患，吾道岂其无废兴？白发萧萧年八十，依然父子短檠灯。
廛居一绝
苏籀（宋代）

天碧绡帱障铁牛，廛居烦促远林丘。
赫炎炽景烘炀灶，怅望金飚玉露秋。
村居寄怀
齐己（唐代）

风雨如尧代，何心欲退藏。诸侯行教化，下国自耕桑。

道挫时机尽，禅留话路长。前溪久不过，忽觉早禾香。
题道成上人院
黄滔（唐代）

花宫城郭内，师住亦清凉。何必天台寺，幽禅瀑布房。

簟舒湘竹滑，茗煮蜀芽香。更看道高处，君侯题翠梁。
寄胡孟韬兼怀惟寅李子
胡应麟（明代）

乍别君山署，仍飞帝苑航。谈天来碣石，赋雪罢潇湘。

阙已蓬莱近，斋犹苜蓿长。芝兰搴馥郁，桃李树芬芳。

国子先生列，成均博士行。传经酬寂寞，问字斗趋蹡。

安定才何屈，昌黎誉渐扬。论兵肝胆赤，谏猎鬓毛苍。

僚属频携糗，生徒竞裹粮。瑟寒朝煦日，毡薄夜凝霜。

五鹿新回座，三鳣旧报堂。九流穷竹素，六馆校青缃。

赠酒逢司业，持斋学太常。烟霞萦绣佛，雷电激干将。

晓殿游鳷鹊，春城宿凤凰。长扬催拄笏，太液待飞觞。

万寺西陵外，双扉北斗傍。垂鞭时觅句，缓带日成章。

永拆徐陈社，谁登陆谢场。应怜李都尉，偃卧绿沉枪。
汾源杂诗
曹廉锷（清代）

道是山城却水乡，小桥略彴足徜徉。柳阴深处垂纶坐，钓得游鳞二寸长。
晓
刘克庄（宋代）

梦入华胥国土来，咍㘆不省夜何其。青灯明灭窥昏眩，绛帻殷勤警惰嬉。

窗外百禽更唱和，裈中群虱尚贪痴。病翁未得全无事，不作新诗改旧诗。
入关漫作
释道丘（明代）

苍苍云木万山秋，一入禅关念总休。已信此身俱是幻，宁知何物更堪求。

凤鸣谷响心原寂，竹翠花黄境自幽。不二门开谁荐得，净名争肯按牛头。
赠江东李提学
方回（元代）

小难和气如三春，大难色莹清无尘。
小难作诗到对处，大难更自髯绝伦。
天怜今年穷已极，稍慰蒹葭霜露身。
恶风剧雪走千里，一识顿有两玉人。
西冈李氏自五代，彩棒作尉金沙津。
神尧之子太宗弟，郑王枝叶元至亲。
衣冠不绝七百岁，至今宝藏唐告纶。
吾家秋崖与题跋，乐石刻玉高嶙峋。
龙准子孙鸿雁行，仿佛犹见青莲真。
江真浙右乔木国，小却管领儒簪绅。
雅衰风息离骚降，迩来此道尤荆榛。
少陵一老擅古今，学所从入须黄陈。
后世口耳逐世好，九苞一角谁凤麟。
君家兄弟名骤起，传者惊叹笔有神。
门第既已推第一，人品学问俱不群。
呜呼宇宙之大我辈未尝少，高歌一曲吾气其庶伸。
吉老手刃凶人为母报仇诗以纪之
喻良能（宋代）

卧冰叱驭全忠孝，王氏多贤今古同。
公乎孝行惊创见，落落岂古汉晋风。
凶人夜半发丘陇，敢尔残暴不畏公。
古来刃仇不共天，痛贯肝膂何时穷。
刳心设祭久自许，何况临机敢不武。
拔刀断贼血模糊，袍笏雍容诣官府。
忍耻贪生真可羞，退之谆谆言复仇。
请衣一击当报怨，豫子犹能致嘉传。
如公壮志今已伸，他日定为忠义臣。
行看气节动天子，诏书一洗泉下耻。
陆子楼饯祖邦
何景明（明代）

渺渺枫江阔，高楼望转伤。同来送归客，予亦念还乡。

塞接寒天迥，城衔落景长。重逢是何日，尺素莫相忘。
偈颂一百二十三首
释崇岳（宋代）

三人证龟作鳖，有口都不能说。
须弥顶上浪滔滔，大洋海里遭火爇。
别别，金色头陀曾漏泄。
次韵权郡钱直阁鹿鸣宴
史浩（宋代）

去去无材策治安，全资风力助轻翰。欲平紫气频侵斗，当倩中轻为脱冠。

香入梅梢春意近，德将鲸饮玉杯残。珠玑更复传华衮，荣比青霄驾綵鸾。
春柳四章用渔洋秋柳韵 其一
曹家达（清代）

别风淮雨瘁吟魂，倒绾春丝过孟门。别恨暗销残月梦，新诗全化晓烟痕。

红桥回首经千里，青眼相逢又一村。文杏车前含睇久，洛阳花事肯同论。
东山八景并序 其五 望仙桥
刘玘（明代）

仙人遗世杳难招，天路瞻望岁月遥。径入深林车辙少，泉鸣幽涧玉声调。

恍疑跨鹤来三岛，宛若垂虹下九霄。闻道石桥壮台岳，是谁移架在吾潮。
读林罕小说
晁公武（宋代）

仓颉鹳鸟迹，於是创文字。
原其制作心，本以便记事，
呼读犹强名，况乃论位置。
周人建小学，六书分义类。
特令授童蒙，庶几别同异。
奈何中古后，穿凿失伦次。
早皿晋医言，止戈楚人志。
宋更{马瓜}作騧，秦易辠为罪。
三刀自梦徵，两日因谶记。
山丝已怪妄，门草更茫昧。
白水及绯衣，皆是表符瑞。
解槐与说枣，抑又出讥戏。
形声罕复论，一切归会义。
咄哉许祭酒，著论穷巧慧。
流俗喜不根，传授满当世。
廷尉议三章，诸生谈六艺。
往往授其言，大抵皆附会。
林生最晚出，纷乱尤自恣。
何言斯亭上，刻石高赑屃。
却思荆舒祸，对此频雪涕。
凭谁掩其恶，水火为焚弃。
王乐道观文挽词三首 其一
范纯仁（宋代）

人间失词伯，天上落文星。商皓终辞汉，桓荣厌授经。

重泉赍志业，乔岳返英灵。身后千年事，空留竹简青。
次韵元舆十绝 睡起
郭祥正（宋代）

睡觉纱厨酒尚醺，老来诗句怯题春。冥搜一夜添华发，不认青铜鉴里人。
次韵答徐翼之画木石 其二
苏过（宋代）

士贵贫时交，菽水清而真。我尔两相从，良是茅茨邻。

太息屡书空，气横戈戟新。跰跚定笑我，曳踵随车轮。

壮志早摧折，羁缧易伤神。放怀笔砚间，聊欲出怪珍。

老木卧千岁，不才得终身。持此寿君子，勿愁脱粟贫。

相将老潩水，烟雨共垂纶。
送胡婿晋远赴嘉兴酒官
孙应时（宋代）

名世非科目，传家岂缙绅。
纷纷一炊梦，鼎鼎百年身。
看取无穷事，何如不配人。
侯翁虽龃龉，此话入情亲。
宫辞
陈襄（宋代）

六六上阳宫，婵娟被宠封。
三千香辇路，十二枕屏风。
纨扇伤秋咏，梅花妨晓容。
妆台银烛尽，宝账泣芙蓉。
菖蒲涧
陈岩（宋代）

膜外浮云不较多，只将无事养天和。
生来懒觅仙人药，九节菖蒲奈我何。
李迪画芦雁
刘绩（明代）

远别胡天趁稻粱，秋风吹断不成行。夜深独宿江南渚，梦怯黄芦叶上霜。
灵宝客邸逢慎之
康海（明代）

客滞燕台久，春深始到家。异乡惊见汝，归思渺无涯。

但酌弘农酒，休言杜曲花。我来应首夏，知剩几枝斜。
和中函晏尚书忆谯涡二首
宋庠（宋代）

縠浪如烟曲里深，使旗斋舫此幽寻。
不知鱼鸟思人否，曾费东山拥鼻吟。
昔昔盐二十首 其十七 前年过代北
弘历（清代）

孤城界北代，书尺几曾经。前岁巾馀血，今年草又青。

珠钗松雾髻，翠帔冷云屏。梦到征人畔，霜鼙不忍听。
题景玄禅师院
刘得仁（唐代）

古僧精进者，师复是谁流。道贵行无我，禅难说到头。

汲泉羸鹤立，拥褐老猿愁。曾住深山院，何如此院幽。
偈六十九首 其六十五
释道宁（宋代）

摩竭正令，未免崎岖。少室垂慈，早伤风骨。腰囊挈锡，辜负平生。

炼行灰心，递相钝致。争似春雨晴，春山青。白云三片五片，黄鸟一声两声。

千眼大悲看不足，王维虽巧画难成。直饶便恁么，犹是涉途程。

人从卞州来，不得东京信。
斋居奉同久庵寅长纪赠 其二
严嵩（明代）

叔度令予鄙吝消，英词往往奏英韶。文章巳见追前古，礼乐还应翊圣朝。
二色宫桃
佚名（宋代）

镂玉香苞酥点萼。正万木、园林萧索。惟有一枝雪里开，江南有信凭谁托。前年记赏登高阁。叹年来、旧欢如昨。听取乐天一句云，花开处、且须行乐。
用前韵简日华
李洪（宋代）

迟迟欲去恋双溪，独乐箪瓢不糁藜。
岂称昔贤为半刺，只堪老宿话全提。
家贫未办千头橘，世习犹堪两颗梨。
速丐雄篇重行橐，三山佳境易为题。
维扬冬末寄幕中二从事
杜荀鹤（唐代）

闻道长溪尉，相留一馆闲。□□□□□，尚隔几重山。

为旅春风外，怀人夜雨间。年来疏览镜，怕见减朱颜。
题紫极宫晋桧
释善珍（宋代）

老君坛西晋朝柏，拜坛道士头发白。卖丹得钱还酒客，肉重欲飞鹤无力。
许仲涂屯田以新诗见访
梅尧臣（宋代）

许氏世工诗，浑棠格力微。
独能兼古律，无不是珠玑。
捧卷光蓬室，停车照竹扉。
阳春复高调，自昔和人稀。
此山林佥药房陈户偕张牧隐暮春晦日载酒相过
林尚仁（宋代）

春诗敲未稳，一醉傍琴眠。
吟客相过日，飞花欲尽天。
竹阴池水暗，树色岛云连。
幽鸟可人意，数声清似弦。
永祐陵 其一
喻良能（宋代）

乘骑导从朝陵日，漫山桃李花如织。好风吹散半空云，丽日放将新霁色。
和圣俞农具诗十五首其十三襏襫
王安石（宋代）

采采霜露下，披披烟雨中。
薄茅以为友，短褐相与同。
勿妒市门人，绮纨被奴僮。
当惭边城戍，擐甲徂春冬。
和端茶训子 其三
徐经孙（宋代）

三日君诗当刮目，看来字字到云和。从今喜入圣人手，孔杏坛中取瑟歌。
司徒侍中杜公挽辞三首 其一
韩琦（宋代）

早退轻高位，孤风振昔贤。上思终不已，民望日依然。

荣宠三增秩，优游十换年。请看良史旧，德孰似公全。
郑寺正挽辞
王柏（宋代）

北山崚嶒兮配井络之勋名，子孙绳绳兮聿彰厥声。
一麾不顾兮番禺君，甘领祠官兮挂长缨。
操存益固兮涵养益深，临行一念兮尤清明。
闽滩竹枝词二首 其二
陈璋（清代）

虎踞龙蟠似此无，风雷怒挟一舟孤。千堆乱石排刀剑，直作南阳八阵图。
王孙游二首
曹勋（宋代）

红芳开绣户，碧草衬斜阳。
楼上频回首，思君道路长。
照知客求无碍
释绍昙（宋代）

捉得蓬蒿箭一枝，等闲射透五须弥。
千重百匝机先路，破的初无抵滞时。
牛女（一作沈佺期诗）
宋之问（唐代）

粉席秋期缓，针楼别怨多。奔龙争渡月，飞鹊乱填河。

失喜先临镜，含羞未解罗。谁能留夜色，来夕倍还梭。
再和前韵
郭印（宋代）

淅淅乾坤灏气盈，多情明月共秋清。
且将照席银釭背，自有窥檐宝鉴明。
但喜人心都爱好，谁知天度不留行。
反身一视真奇特，夜夜神光莫与京。
北岭陪殷大夜饮感别
黄玄（明代）

故国秋风见仲宣，悲欢都集夜灯前。
二毛对酒仍堪醉，万里还灯祇自怜。
树拂断猿疑峡路，月临征雁梦湘川。
谩将草木同衰朽，未必阳春雨露偏。
秋日喜杨介吉老寄药
张耒（宋代）

闲坊远市声，终日掩衡门。
惟有风中叶，萧骚终日闻。
午枕不成寐，起坐无与言。
喜开故人书，珍药幸见存。
其方受仙圣，其效未易论。
岂惟蠲沉痾，庶可辅本根。
珍重复珍重，厥价万玙璠。
永年未可冀，庶保无夭昏。
后苦雨行
方回（元代）

七昼夜雨可已否，五更屋角万马走。
击碎屋瓦如拳然，三桥街中人乘船。
五斗陈米已万钱，籴且无之矧借旃。
一檐十蛛不成网，亿万万喙饥可想。
游弥牟菩提院庭下有凌霄藤附古楠其高数丈花已零落满地
陆游（宋代）

绛英翠蔓亦佳哉，零乱空庭码瑙杯。遍雨新花天有意，定知闲客欲闲来。
经钱塘江先公战场
阮自华（明代）

衔石西山羽翼衰，射潮无力望天池。
赤城犹驻挥戈日，苍水能天血战时。
海气北来寒虎窟，江涛西拥怨鸱夷。
祗今泽畔行吟者，永夜吞声有所思。
寓怀十二首 其四
胡应麟（明代）

夷羿射九日，共工触不周。龙伯连巨鳌，伯鲧湮洪流。

贪嗔起一连，乃与造化仇。力穷固难继，身灭将谁尤。

巍巍轩辕帝，问道崆峒丘。唐虞守无为，四灵毕来游。
赣州晤屈修古即送之入都
何绛（明代）

士有不得志，栖栖湖海间。嗟余浮浙水，君又去燕山。

拔剑为君舞，开樽壮别颜。凉风忽四起，为客倍相关。
咏竹
刘才邵（宋代）

护惜龙孙意正勤，风漪谁爱织成纹。林中莫著山王辈，拟向他时咏五君。
霁后郭西间步
朱钟（清代）

远烟画山色，作意媚新晴。不尽郭西路，有时花里行。

水春交树影，村午聚鸡声。小借茅亭坐，溪田看耦耕。
朝阳
宋祁（宋代）

缩宿沈榆彩，沧溟转若华。
才晞汉盘露，便映洛神霞。
鸣凤梧冈迥，桑柔桂笼斜。
照梁休自许，城上已啼鸦。
炎关
刘克庄（宋代）

关北关南气候分，雪飞不过古来云。
若非曾发看山愿，老大何因入瘴云。
病中客散复言怀
刘言史（唐代）

华发离披卧满头，暗虫衰草入乡愁。

枕前人去空庭暮，又见芭蕉白露秋。
行潘峒诸村爱其岩壑之胜田畴之美因成小诗 其一
李光（宋代）

烟市云庄自一墟，幽花夹道路萦纡。无人与写岩峦胜，聊展营丘半幅图。
赋得李杜文章在
陈日翔（清代）

万丈光何在，遗徽溯盛唐。大才推李杜，旷代擅文章。

一曲清平谱，三篇典礼襄。气凌沧海阔，歌引塞云长。

艳丽生花笔，神灵护草堂。江山留酒圣，今古拜诗王。

春月琼筵醉，秋风幕府凉。渊源谁付托，鼎足有潮阳。
寄黄龙来道者
释德洪（宋代）

问讯黄龙来道者，住山况味定何如。齿牢未怯和沙饭，眼倦应嫌夹注书。

但见衣胜寒薜荔，不妨心赛白芙蕖。都疑生近楂田市，时觉淮南语未除。
送刘成道
翁卷（宋代）

客中仍送客，羸病若为心。
沿路万千景，费君多少吟。
出门梅雨滑，浮棹浙河深。
莫放旅愁起，闻蝉思旧林。
光禄朱卿挽词十首
李廌（宋代）

南国旧书生，今谁老更荣。
朱轓频补郡，白首到名卿。
牧守惟司命，官曹任老成。
道孚姑已矣，何患不声名。
抄戊辰十月近稿七首
刘克庄（宋代）

户外跫然闻足音，或怀漫刺袖新吟。
樽空愧不能觞客，绠短如何敢汲深。
薄俗求疵谁揜恶，先贤虑患或阳喑。
国人岂待侬箴儆，持在萤窗且自箴。
次韵张安抚李侍郎同赋茯苓酥
项安世（宋代）

山人采药晞乔松，披云扶石松根空。
捣霜铒玉得不死，大乐真根神灵通。
论功合在金石上，何意坐随脂泽融。
谁令千古玉环秽，涴此万壑寒林风。
煎膏桐乳彼何物，滑咽润颊夸微功。
嗟哉可吊不可贺，吾道至此宁非穷。
梁公一生面如铁，阿武家儿看花月。
鲁公言言秋霜烈，作文佞仙要仙诀。
曲江翻爱软美人，此理至今吾未彻。
元忠独立孟青时，晚岁脂韦事凄切。
微之年少本不凡，老作瓜蝇岂非拙。
精金和铅怕先缺，脂麻煮茗那可说。
千年妙质当珀化，一啜微甘差剑诀。
作诗自警勿示人，同志相期在全节。
再至保州
洪适（宋代）

再入中原境，相迎有暮鸦。柔桑新迸叶，高柳细吹花。

短帻人如秃，尖冠女不髽。指期淮可渡，宁叹在天涯。
黄金二首
陆龟蒙（唐代）

自古黄金贵，犹沽骏与才。近来簪珥重，无可上高台。

平分从满箧，醉掷任成堆。恰莫持千万，明明买祸胎。
上立斋先生十首以有官居鼎鼐无宅起楼台为韵 其五
戴炳（宋代）

君子如真金，真金刚不改。小人如浮云，瞬目多变态。

随世良独难，殉道乃无悔。近日崔菊坡，坚卧辞鼎鼐。
三部乐 和霞盦风后木叶枯脱之作
杨玉衔（清代）

林秃山髡，扫木叶一空，似头新沐。蛎墙薜荔，凌乱诗人吟屋。

未沐寒、松柏先凋，岂梅花五月，笛声飞玉。横汾帆乱，又唱大风一曲。

更伤拣枝旅雁，当月昏水阔，冷餐寒宿。许教垒完檐幕，焰支窗烛。

问尘襟、涤除几斛。身世泪、真盈一掬。梁月照色，荒三径、多少余绿。
大长公府群花屏诗 其二 白茶
朱德润（元代）

秋高银河泻，碧宇净如洗。飞仙自天来，幻作白茶蕊。

清香不自媚，迥出山谷底。盈盈双玉环，婉立庭户里。

风霜非故林，雨露结新意。
十二时歌
释印肃（宋代）

平旦寅，鸡鸣犬吠足圆音。
祗这圆音无二听，何劳妄想别求真。
击锺鼓，了无声，
了本无声真好听。声馆无体门前客，
体合声空个裹人。
皇祐亲享明堂六首 其二 奠玉币曰《镇安》。
郊庙朝会歌辞（宋代）

乾亨坤庆育函生，路寝明堂致洁诚。玉帛非馨期感格，降康亿载保登平。
和钱太博见寄觅山药
释重顯（宋代）

文柄谁持合自持，忧民风概乍清羸。
禅林草药如为效，愿见皇家急诏诗。
和君宜弟诗韵蕲州所寄
彭汝砺（宋代）

棠棣花开处，衡阳雁去时。封题开远信，涕泪裛新诗。

知道频嗟晚，谋田更恨迟。去留君莫问，方寸正如丝。
正月十五日
熊孺登（唐代）

汉家遗事今宵见，楚郭明灯几处张。

深夜行歌声绝后，紫姑神下月苍苍。
引年得请伏蒙致政学士契丈特垂庆问宠以佳篇捧玩之馀感愧亡量辄借高韵少见谢诚伏幸笑览
朱熹（宋代）

一气无私物自弃，放臣偏荷主恩宽。方惭妄窃老夫号，讵敢重簪博士冠。

身退未妨闲养病，年丰何幸且偷安。新篇似许参同社，愿刺仙舟上钓滩。
水调歌头（癸卯信丰送春）
赵师侠（宋代）

韶华能几许，节物叹推移。群花竞芳争艳，无奈隙驹驰。红紫随风何处，唯有抟枝新绿，暗逐雨催肥。乔木莺初啭，深院燕交飞。

渐清和，微扇暑，日迟迟。新荷泛水摇漾，萍藻弄晴漪。百岁光阴难挽，一笑欢娱易失，莫惜酒盈卮。无计留连住，还是送春归。
夜登仙鹤峰闻钟
吴嵩梁（清代）

三十六声钟，秋山一万重。月明都化水，云气欲沈松。

群籁此时绝，独游谁与从。仙人骖鹤去，手把玉芙蓉。
酬陈中书杨侯家赏瑞莲 其二
释居简（宋代）

倾城倾国俪侯王，千载馀芳托藕塘。红入双葩相艳冶，绿摇万柄觉凄凉。

侧承初日联风袂，并挹残蟾酌露房。花下诗人长不老，岧峣直禁玉为堂。
和汪子雨问易
何梦桂（宋代）

玄白纷纷老子云，那从覆瓿觅遗文。
六爻本自画前具，三极都从心上分。
示许诸儒将见见，只应四圣自闻闻。
浪谈正堕负苓笑，况敢持芹更献君。
菩萨蛮·縠纹波面浮鸂鶒
谢逸（宋代）

縠纹波面浮鸂鶒。蒲芽出水参差碧。满院落梅香。
柳梢初弄黄。衣轻红袖皱。春困花枝瘦。睡起玉钗横。隔帘闻晓莺。
挽徐吏部二首
刘克庄（宋代）

昔过高阳里，宫墙许一窥。
有楼藏册子，无院处歌姬。
罗雀闭穷巷，杀鸡留晚炊。
欲携船鲫往，道远叹吾衰。
隔浦莲近
翁元龙（宋代）

街檐插缀翠柳。憔悴清明后。泪腊堆香径，一夜海棠中酒。枝上酸似豆。莺声骤。恨软弹筝手。

揾眉袖。嘶总过尽平燕，绿衬飞绣。沈红入水，渐做小莲离藕，亭冷沈香梦似旧。花瘦。欲留春住时候。
过水布袋赞
释大观（宋代）

深则厉，浅则揭。
七十二汀，无风浪起。
句
宋白（宋代）

劳君赠我古风诗，逋翁所谓扑凸奇。
奉和袭美太湖诗二十首·毛公坛
陆龟蒙（唐代）

古有韩终道，授之刘先生。身如碧凤凰，羽翼披轻轻。
先生盛驱碧，臣伏甲与丁。势可倒五岳，不唯鞭群灵。
飘飖驾翔螭，白日朝太清。空遗古坛在，稠叠烟萝屏。
远怀步罡夕，列宿森然明。四角镇露兽，三层差羽婴。
回眸盼七炁，运足驰疏星。象外真既感，区中道俄成。
迩来向千祀，云峤空峥嵘。石上橘花落，石根瑶草青。
时时白鹿下，此外无人行。我访岑寂境，自言斋戒精。
如今君安死，魂魄犹膻腥。有笈皆绿字，有芝皆紫茎。
相将望瀛岛，浩荡凌沧溟。
谢通讲师五偈
释正觉（宋代）

得得客来窥大方，松间目击揖归堂。
秋横两眼瞳人碧，云拥三衣栀子香。
夺席胸襟君隗礧，愕邻须发我沧浪。
竹床相对夜深语，河汉濯磨星斗光。
秋夕感怀
刘因（元代）

新凉入郊墟，金风荡秋夕。轻河皎素练，寒霜澹白璧。

星斗阑干横，孤堂更岑寂。游子起中庭，感慨心襟激。

对酒露肝胆，豁然清尘臆。玩世风生口，开怀月满席。

长啸一声秋，雄谈群动息。壮志海山平，任气天地塞。

醉舞扪斗牛，浩歌振金石。哦吟惊鬼神，俯仰洪荒窄。

耻为时辈群，追思古人迹。人生少年时，分阴真可惜。

寒窗一经老，区区竟何益。学剑觅封侯，行行匹夫敌。

男子志斯民，安用书剑癖。皎然方寸间，自有平安策。

一日风会云，四方贤路辟。致身青云间，高飞举六翮。

整顿乾坤了，千古功名立。
听雨
韩元吉（宋代）

昨夜灯花暗，今晨雨意深。
残花惟有叶，新笋已成林。
未办扶头饮，聊为拥鼻吟。
兴阑幽梦断，檐际足清音。
郑延平 其二
蔡国琳（清代）

神人冠带跨长鲸，赤嵌城前水顿平。能使荷兰甘避地，别开世界且屯兵。

田横岛上遗民泪，祖逖舟中击楫情。太息大星虽告陨，临终犹作渡河声。
过潘韫辉东园
李戣（明代）

为爱东园好，春来事事宜。
药名人不花，识信蝶先知。
晋帖临青李，商歌咏紫芝。
小车乘兴往，何必订幽期。
护城驿遇雪
张萱（明代）

蛟冰已折草初芽，六出犹飞万斛花。可是一天霏玉屑，顿令千斛放瑶华。

曳泥轴冻青油幰，恋栈毛拳白鼻騧。为赋式微频极目，依依杨柳满天涯。
七夕后一日
陈普（宋代）

明朝来岁总过去，密意深情几度春。
此是吾徒尘垢事，敢将上下位星辰。
谢徐玑惠茶
徐照（宋代）

建山惟上贡，采撷极艰辛。
不拟分奇品，遥将寄野人。
角开秋月满，香入井泉新。
静室无来客，碑黏陆羽真。
乙巳邵武建宁夜坐书呈诸公
陈普（宋代）

长沙太傅便叹息，华州司功辄发狂。
持此身心上天去，更无可答万夫望。
再寄吴推官
韩淲（宋代）

中秋天气桂花发，正尔商量一首诗。忽喜得书开复看，相思如梦见还疑。

偶然写句封题去，何用成篇和答为。佳处因君又重赋，月明叶落满庭垂。
城东杂诗 其一
岳赓廷（清代）

寒涛拍天涌，白昼亦常昏。山断陡临海，沙多高障村。

间滩鸥鹭叫，怪石虎熊蹲。回视经行处，微茫屐齿痕。
四月十五日夜潞阳看月
唐之淳（明代）

前月在鲁今在燕，两方对月非偶然。人怜明月有圆缺，月光却与人周旋。

维南有箕北有斗，箕翕其舌斗张口。我从斗口望南箕，一身万里方思归。
灼艾戏呈阮使君
戴表元（宋代）

鬓毛秋后转漂零，愁坐穷檐展炙经。
得似画堂歌吹裹，硫黄锺乳按娉婷。
同朱彦周游元阳洞兼示文吴二羽人
刘弇（宋代）

穷西三湘邻，奔迫万岑会。盘拿崩腾根，疑此先草昧。

不周迁大荒，势落烛龙外。远徵混沌凿，晚怵大块噫。

平疏一注玉，宽削四隅黛。前崖岌初豪，傍窦戢如块。

暗蹊青鲇卧，侧足得无殆。霜蕤拥凝液，衣缀倚空盖。

危呀傲天顽，九地一疡溃。郁然崷崒姿，似与石廊配。

间闻赫幽光，吹作雷雨解。石鼓形似馀，击考亦砰磕。

阴阴隆冬户，塞向真琐碎。鸿濛挹气母，茫昧超物怪。

不应私开辟，曾是阅成坏。黄熊非鲧化，九肋蕃硕大。

蹒跚舞阴机，无乃羞主宰。肉芝桂纯白，仙物今故在。

云烟更斐亹，巧弄非一态。筼筜下萧摵，往往到竽籁。

片桃仙凡隔，愁绝止飞濑。谁为篝火游，邈叩无底界。

世传元崇隐，兹事或虚采。骄阳五月竟，客子短辕迈。

火铃掷奔曦，酷势捎林荟。追随邦闾彦，及此洗长慨。

俯窥层冰拆，蓐收借泠汰。孤清凛毛发，生意自百倍。

清绝两羽人，惊我凤翰铩。扫开数寻天，援挽觅幽隘。

啸俦欣鱼贯，诣极愁鹢退。仙者如可作，庶或乔松赖。

咄嗟早衰身，樊笼信谁罪。便可冥三奔，吞漱驻童彩。

收摄自煎明，兹焉迹长晦。
州宅杂咏 瑞白堂
王十朋（宋代）

昔日曾夔州，兹堂见三白。为瑞不嫌多，年丰最宜麦。
赐第登楼
郑清之（宋代）

桃李漫山不是春，纷纷蜂蝶趁游人。
梅花已带春归了，分付垂杨浥露尘。
落梅
黎民怀（明代）

清夜彻山扉，春风捲客衣。影随鸾镜转，香逐蝶魂飞。

和歌何袅袅，结绪更依依。遮莫传羌塞，征人不易归。
庞居士见马大师图赞
释心月（宋代）

搅海狞龙头角露，出林老虎爪牙张。
至今六合风云里，浩浩来登选佛场。
灯
华镇（宋代）

细风吹雨沾疏幕，夜久灯青寒尽落。未言金椀沃龙膏，且免邻墙旋彫凿。

淄川老翁牙齿疏，四十始欲披儒衣。况是双鬓青丝好，不应便作衡门老。

他年清切许雄飞，人间万事随动颐。不独千枝照罗幕，厩溷蜡泪当成堆。

吾乡先达少陵后，功名争光皋与伊。虚斋一盏半明灭，宾主清谈到明发。
熏蚊效宛陵先生体
陆游（宋代）

泽国故多蚊，乘夜吁可怪。
举扇不能却，燔艾取一快。
不如小忍之，驱逐吾已隘。
宁闻大度士，变色为蜂虿？
题画和俞嘉言韵 其三
王绂（明代）

新开竹下扉，地僻往来稀。邻曲东西巷，牛羊晚自归。
西湖暮归
高翥（宋代）

风荷百顷占涟漪，烟树溟蒙乳鸭飞。
买断小舟休唤客，时穿萍叶载诗归。
萧饶州见寄次韵
仇远（元代）

夜来听雨梦仇溪，梦觉招邀客赋诗。
我自不分客冷热，子须能别酒淳漓。
江头风顺鲈鱼到，天外春归杜宇知。
十日菊花元不减，恰如六月见蒲葵。
太常魏博士远出贼庭江外相逢因叙其事
皇甫冉（唐代）

烽火惊戎塞，豺狼犯帝畿。川原无稼穑，日月翳光辉。

里社枌榆毁，宫城骑吏非。群生被惨毒，杂虏耀轻肥。

多士从芳饵，唯君识祸机。心同合浦叶，命寄首阳薇。

耻作纤鳞喣，方随高鸟飞。山经商岭出，水泛汉池归。

离别霜凝鬓，逢迎泪迸衣。京华长路绝，江海故人稀。

秉节身常苦，求仁志不违。只应穷野外，耕种且相依。
次韵子瞻江西
苏辙（宋代）

许君马老共一邦，西山断处流蜀江。
谁令十载重渡泷，滩头旧寺晨钟撞。
乱流赤脚记淙淙，道俗自谓丹霞庞。
便令筑室修畦矼，往还二老筇一双。
观禊帖有感三绝
范成大（宋代）

宝章薶九泉，摹本范在世。
白鹅满波间，谁识腕中意。
写照王肖岩
释元肇（宋代）

王君善写真，当世独超伦。才见皆能识，方知妙入神。

鸳行传国士，麟阁貌功臣。安有工夫到，寒岩枯木身。
二月初七日寿溪十绝
刘克庄（宋代）

士不论穷达，离乡即可哀。
白头孙七十，岁岁埽松来。
偈颂一百四十一首
释师范（宋代）

一饱忘百饥，人人尽展眉。
太平无事日，唱个啰啰哩。
桂林病中作
蓝智（明代）

卧病十日不出门，落叶萧索如荒村。僮倦昼眠芳树下，马饥时啮秋蔬根。

每愁地偏药饵少，更畏雨多井水浑。桂林南洞有丹诀，杖策拟从方士论。
阻雨不出
吕本中（宋代）

年来尘土住都城，尚见东行半月程。一夜北风三尺雨，卧闻车马溅泥声。
周尉丹砂次其韵
胡寅（宋代）

日镊苍浪鬓，还童意未赊。
易衰如下阪，难熟似烝砂。
不信三峰妄，曾闻九转夸。
刀圭何太少，薏苡旧盈车。
春日田园杂兴十首 其七
陈舜道（明代）

春来非是爱吟诗，诗是田园乘兴时。得暇分畦秧韭菜，趁晴樊圃树棠梨。

山烟青笠等闲去，沙地乌犍和醉骑。一片野情羁不住，春来非是爱吟诗。
虞美人 其一
何溥（清代）

遗恨江东应未消，芳魂零落任风飘。八千子弟同归汉，不负君恩是楚腰。
沁园春·我善观梅
佚名（宋代）

我善观梅，识梅妙处，舍我其谁。待裁冰翦雪，已无足道，凝酥弄粉，愈不为奇。枉费心神，巡檐索笑，点检南枝并北枝。梅应道，似这般题品，未是相知。分明有个端倪。遮莫把人间凡眼窥。那精神全在，半含蕊处，风流全在，未有香时。万木丛边，两三点白，此是生生化化机。花开也，又怎生消得，个样词儿。
农家叹
杨万里（宋代）

两月春霖三日晴，冬寒初暖稍秧青。
春工只要花迟著，愁损农家管得星。
秋蚊行
饶节（宋代）

秋蚊扑扑啄作花，秋江喷薄卷旧沙。鱼肥兔贱年谷熟，田家八月生有涯。

群翁坐社儿击鼓，酒一载行翁起舞。但得催科了眼前，儿郎各自能辛苦。
塞上曲
李龏（金朝）

贺兰山下阵如云，拟报平生未杀身。谁道古来多简策，古来名将尽为神。
道中即事
姚勉（宋代）

雾气澒蒙水气蒸，上与寒日争昏明。
江心有船不可见，惟闻咿哑摇橹声。
留武林
孙岩（宋代）

访客城南隅，故第何其雄，
曲池犹瀁漭，土山尚巃嵷。
颇闻此中人，易姓良匆匆。
往时恩泽侯，意气干晴虹。
乐曲播秦城，衣制闻汉宫。
恨不逢季伦，讵肯交毛公。
斥地西邻去，伐木南山空。
百楹一传舍，顾极当年工。
悠悠感成败，何独操镘翁。
顾养直挽词
楼钥（宋代）

万顷东湖下，曾门起大家。
子孙昌世业，文字作生涯。
堂后萱犹树，庭中桂欲华。
惜哉时不待，谁忍送悲笳。
偈颂四十一首
释普宁（宋代）

同饮龙渊，同依师席。
切瑳琢磨，相滋相益。
分袂东西，各提祖令。
越漠来投，心胆倾尽。
执别恰恰一击，千里俯垂辉映。
举众再奉慈光，无异拨云见日。
若是向上向下，总将靠之一壁。
忆得凌霄蛊毒之家，水也不曾沾他一滴。
阿呵呵，会也麽。
青山不锁长飞势，沧海合知来处高。
采莲曲 其二
梁寅（元代）

采莲莫采花，采莲莫采叶。要知心最苦，绿房为君折。
句
季兑（宋代）

异事标仙女，灵踪隐志公。
【中吕】普天乐·吴江八景
徐再思（元代）

垂虹夜月
玉华寒，冰壶冻。云间玉兔，水面苍龙。酒一樽，琴三弄。
唤起凌波仙人梦，倚阑干满面天风。楼台远近，乾坤表里，江汉西东。

太湖春波
碧琼纹，玻璃。离情汲汲，潭影悠悠。古渡头，长桥右。
一片青风吹皱，洗桃花昨夜新愁。浮沉锦鳞，高低紫燕，远近白鸥。

龙庙甘泉
养萍实，分桃浪。源通虎跑，味胜蜂糖。可煮茶，堪供酿。
第四桥边冰轮上，浸一泓碧玉流香。香消酒容，芳腴齿牙，冷渗诗肠。

洞庭白云
变阴晴，乘鸾凤。西山暮色，东岳奇峰。可自怡，难持送。
舒卷无心为时用，庆风雷际会从龙。襄王梦里，高僧屋内，彦敬图中。

前村远帆
远村西，夕阳外。倒悬一片，瀑布飞来。万里程，三州界。走羽流星迎风快，
把湖光山色分开。飞鲸涌绿，墙乌点墨，江鸟逾白。

雪滩晚钓
水痕收，平沙冻。千山落日，一线西风。箬帽偏，冰蓑重。
待遇当年非熊梦，古溪边老了渔翁。得鱼贯柳，呼童唤酒，醉倚孤篷。

华岩晚钟
斗杓低，潮音应。菩提玉杵，金声。蝶梦惊，龙神听。
夜坐高僧回禅定，诵琅函九九残经。谯楼鼓歇，兰舟缆解，茅店鸡鸣。

西山夕照
晚云收，夕阳挂。一川枫叶，两岸芦花。鸥鹭栖，牛羊下。
万顷波光天图画，水晶宫冷浸红霞。凝烟暮景，转晖老树，背影昏鸦。
蝶恋花
杨炎正（宋代）

万点飞花愁似雨。峭杀轻寒，不会留春住。满地乱红风扫聚。只教燕子衔将去。

独倚阑干闲自觑。深院无人，行到无情处。帘外丝丝杨柳舞。又还装点人情绪。
皇后阁端午贴子词五首 其二
真德秀（宋代）

艾虎垂朱户，槐龙舞玉墀。昼长无一事，祗诵二南诗。
题荆州刘给事子伟赠行卷 其三
王绂（明代）

君本荆南阀阅家，偶同游宦客京华。公馀莫厌频相过，小阁焚香自煮茶。
春
佚名（宋代）

绿竹移阴抹画墙，倚栏红药殿春光。
风开帘幕催香篆，坐听莺声春昼长。
浣溪沙
赵令（宋代）

一朵梦云惊晓鸦。数枝春雨带梨花。坐来残月冷窗纱。

钗凤谩梨留得半，枕山犹是枕时斜。对花今日奈天涯。
老子
释函是（明代）

精一而既邈，三代朴以漓。尚闻周柱史，眷言守中规。

无欲妙常净，有欲覈所依。浮游浴玄虚，神物无相违。

久久返自然，颛致之循持。古者垂衣裳，百姓冥是非。

运替文质殊，一揆成两岐。仲尼叹犹龙，理穷拙言辞。

今日为长年，长年其糠秕。大圣不可作，斯道犹近之。
挽适石门姊七绝四首 其一
张荣曾（清代）

姊妹花开血色红，最高枝忽堕东风。临危犹是同根顾，至性坚持患难中。
句
倪涛（宋代）

旧韵无仪字，苍髯有恨声。
谷雨
朱槔（宋代）

天点纷林际，虚檐写梦中。
明朝知谷雨，无策禁花风。
石渚收机巧，烟蓑建事功。
越禽牢闭口，吾道寄天公。
赠箕山僧
张籍（唐代）

久住空林下，长斋耳目清。蒲团借客坐，石磹甃人行。

似鹤难知性，因山强号名。时闻衣袖里，暗掐念珠声。
次栾秉德韵
程国儒（元代）

伤心世事泪潺潺，已付余生作等闲。
羝乳尚能持汉节，鸡鸣那等出秦关。
黄花时候多新酒，绿树门庭是故山。
日夜思亲头尽白，何人为赋大刀环。
赠孤山道士二首
周文璞（宋代）

清秋古洞无猿啸，自觉寻行幽意微。
处士桥边增怅望，几回沽酒对斜晖。
唐乐府十首·输者讴
刘驾（唐代）

挽粟上高山，高山若平地。力尽心不怨，同我家私事。
去者不遑宁，归者唱歌行。相逢古城下，立语天未明。
一身远出塞，十口无税征。
和马德俭韵
王庭圭（宋代）

两苏共赋灵芝句，知是君家矍铄翁。门巷偶邻三径竹，功名当柱五溪铜。

似闻四海尘初静，犹恐扁舟兴未穷。螺子江边无久滞，亦宜抟翮上晴空。
秀野以喜无多屋宇幸不碍云山为韵赋诗熹伏读佳作率尔攀和韵剧思悭无复律吕笑览之馀赐以斤斧幸甚 其九
朱熹（宋代）

端居屏尘虑，万事付一尊。客来语世故，举白当浮君。

超摇谢众甫，噂沓从诸孙。何以自怡悦，窗中见秋云。
过百花洲
沈作霖（清代）

谁移岩壑入江城，石径参差水木清。荷背罥珠留雨意，松梢偃盖纳秋声。

宾朋时复传觞咏，花鸟犹然解送迎。遁迹偏容高隐者，至今废圃忆云卿。
赣丞曾幼度相邀过明叔买江天阁幼度有诗明叔
赵蕃（宋代）

落本千山迥，空江一带横。
画图非意匠，诗句亦天成。
老我头今白，逢渠眼暂明。
诘朝山岳隔，杯面莫多争。
送章正字秩满东归
无可（唐代）

朝衣登别席，春色满秦关。芸阁吏谁替，海门身又还。

寻僧流水僻，见月远林闲。虽是忘机者，难齐去住间。